b'\n_START_ARTICLE_\nSam Harris\n_START_SECTION_\nBiografija\n_START_PARAGRAPH_\nSusilauk\xc4\x99s intensyvios savo knyg\xc5\xb3 kritikos i\xc5\xa1 tikin\xc4\x8di\xc5\xb3j\xc5\xb3 \xc5\xbemoni\xc5\xb3 ir religini\xc5\xb3 organizacij\xc5\xb3, Sam Harris savo gyvenimo detales atskleid\xc5\xbeia labai atsargiai. Paties teigimu, ra\xc5\xa1ytojas augo kvakerio t\xc4\x97vo ir \xc5\xbeyd\xc4\x97s motinos \xc5\xa1eimoje. Vaikyst\xc4\x97je atsisak\xc4\x97 dalyvauti Bar micva apeigose. Stanfordo universitete studijavo angl\xc5\xb3 kalb\xc4\x85, ta\xc4\x8diau studijas met\xc4\x97 prad\xc4\x97j\xc4\x99s vartoti Ecstasy. Tuo metu labai dom\xc4\x97josi religijomis, ypa\xc4\x8d budizmu, bei meditacija. Paties teigimu, perskait\xc4\x97 \xc5\xa1imtus religini\xc5\xb3 knyg\xc5\xb3._NEWLINE_Po 11 met\xc5\xb3 petraukos v\xc4\x97l gr\xc4\xaf\xc5\xbeo \xc4\xaf Stanfordo universitet\xc4\x85, kur baig\xc4\x97 filosofijos bakalauro studijas. \xc5\xa0iuo metu studijuoja neuromoksl\xc5\xb3 doktorant\xc5\xabr\xc4\x85 Kalifornijos universitete. Taip pat ra\xc5\xa1o straipsnius \xc4\xaf Washington Post, Los Angeles Times, Boston Globe ir The Times. Dalyvauja \xc4\xafvairiose televizijos laidose._NEWLINE_Susituok\xc4\x99s su Annaka Harris. Su ja susilauk\xc4\x97 dukrel\xc4\x97s.\n_START_SECTION_\nPa\xc5\xbei\xc5\xabros\n_START_PARAGRAPH_\nSam Harris aktyviai pasisako ne tik prie\xc5\xa1 jo nuomone \xc5\xbealing\xc4\x85 religij\xc5\xb3 \xc4\xaftak\xc4\x85 bei religin\xc4\xaf fundamentalizm\xc4\x85, bet ir prie\xc5\xa1 tolerancij\xc4\x85 \xc5\xa1iems dalykams. Jo nuomone, daugelyje kult\xc5\xabr\xc5\xb3 egzistuojantis tabu su religija susijusi\xc5\xb3 dalyk\xc5\xb3 kvestionavimui daro didel\xc4\x99 \xc5\xbeal\xc4\x85 civilizacijai. Religij\xc4\x85 Harris mato kaip trukd\xc4\xaf siekti progresyvesn\xc4\x97s moral\xc4\x97s, pasaul\xc4\x97\xc5\xbei\xc5\xabros ir dvasingumo._NEWLINE_Pats ra\xc5\xa1ytojas yra sekuliarusis humanistas._NEWLINE_Taip pat, Sam Harris \xc5\xbeavisi \xc5\xbemogaus dvasingumo siekiu ir meditacija, tiki, kad meditacija padeda pasiekti tam tikr\xc4\x85 dvasingesn\xc4\x99 b\xc5\xabsen\xc4\x85. Ta\xc4\x8diau t\xc4\x85 b\xc5\xabsen\xc4\x85 laiko materialia smegen\xc5\xb3 b\xc5\xabsena, o ne ka\xc5\xbekuo misti\xc5\xa1ku, bei mano, kad j\xc4\x85 galima ir reik\xc4\x97t\xc5\xb3 tirti moksli\xc5\xa1kai.\n_START_SECTION_\nKontroversija\n_START_PARAGRAPH_\nSam Harris yra neretai kaltinamas netolerancija tik\xc4\x97jimui, \xe2\x80\x9efanati\xc5\xa1ku sekuliarizmu\xe2\x80\x9c, kuris, kaltintoj\xc5\xb3 nuomone, yra toks pats \xc5\xbealingas, kaip ir religinis fundamentalizmas. Taip pat didel\xc4\x97s kontroversijos susilaukia ra\xc5\xa1ytojo pritarimas kankinim\xc5\xb3 naudojimui tardymuose karo metu. I\xc5\xa1 kai kuri\xc5\xb3 laisvamani\xc5\xb3 Sam Harris susilaukia kritikos d\xc4\x97l \xc5\xbeav\xc4\x97jimosi rytieti\xc5\xa1ku dvasingumu, pavyzd\xc5\xbeiui, Meera Nanda savo straipsnyje \xe2\x80\x9eSpirited Away\xe2\x80\x9c New Humanist Magazine \xc5\xbeurnale teigia, jog jam nepavyksta pritaikyti t\xc5\xb3 pa\xc4\x8di\xc5\xb3 kriterij\xc5\xb3 ryt\xc5\xb3 religijoms, kokius jis taiko krik\xc5\xa1\xc4\x8dionybei ir islamui.'